» Una nova rotonda millorarà l’accés als polígons de Martorelles | EL9NOU.CAT
Una nova rotonda millorarà l’accés als polígons de Martorelles
Forma part de les actuacions previstes a l’entorn de la rotonda del Decathlon, al costat de la C-17, a Mollet
29/02/2020 | 10:28
El punt on es farà la nova rotonda que millorarà l'accessibilitat a les zones industrials de Martorelles i a Sant Fost | Griselda Escrigas
El Departament de Territori i Sostenibilitat inclou la construcció d’una rotonda a la cruïlla dels carrers Carrerada i de la Verneda, a Martorelles, per facilitar l’accés als polígons industrials d’aquest municipi. Actualment, en aquest punt situat al final del pont de l’Aiguabarreig, al marge esquerre del riu Besòs, hi ha una cruïlla que no permet els girs a l’esquerra.
La construcció de la rotonda forma part del projecte de millora de l’enllaç de la C-17 a l’accés a Mollet pel barri de la Vinyota que busca reduir els col·lapses de trànsit que s’hi produeixen i que dificulten l’entrada i sortida de la ciutat i dels polígons del marge esquerre del Besòs sobretot en les hores de més trànsit o en els períodes de l’any de més activitat comercial a la botiga Decathlon que hi ha just al costat.
El director general d’Infraestructures de Mobilitat, Xavier Flores, es va reunir dilluns amb els alcaldes de Mollet i Martorelles, Josep Monràs i Marc Candela, per explicar-los la proposta. El Departament de Territori i Sostenibilitat preveu redactar el projecte executiu durant el primer trimestre d’aquest any. Durant la segona meitat de l’any, es farà el procés de licitació amb l’objectiu de poder iniciar les obres a principi del 2021. Els treballs han de durar menys d’un any.
La nova rotonda a la banda de Martorelles afavorirà l’entrada i sortida de vehicles als polígons d’aquest municipi reduint el trànsit al carrer Carrerada i a la rotonda que hi ha davant de la planta d’Esteve, a la cruïlla amb el carrer Can Prat. També donarà una alternativa a la carretera de la Roca (BV-5001) per als conductors que vagin en direcció a Sant Fost.
Flores ha destacat la bona entesa amb els ajuntaments de Mollet i Martorelles. “És un tema que fa temps que treballem”, ressalta. La inversió de millora a l’enllaç de la Vinyota complementa la resta d’accions que Territori preveu a l’eix de la C-17.
La primera, que ja està en procés de licitació, és la construcció del tercer carril a la calçada en sentit sud entre Granollers i Parets. També hi ha previst el tercer carril en sentit nord, la millora de la connexió amb l’AP-7 en sentit Tarragona a Parets, els nous accessos al poble de Montmeló i al sector industrial i comercial de Can Montcau –a Lliçà d’Amunt–, i del polígon Font del Ràdium, a Granollers.
c-17carreteresmobilitatRotonda de la VinyotaXavier Flores